Mikko Helander Keskon tilinpäätöksen tiedotustilaisuudessa 5.2.2020
**Mikko Matias Helander** (s. 2. kesäkuuta 1960 Kuopio) on suomalainen yritysjohtaja. Hän on toiminut Keskon pääjohtajana vuodesta 2015 lähtien. Vuosina 2003–2006 Helander toimi Metsä Tissuen toimitusjohtajana ja vuosina 2006–2014 Metsä Boardin (M-real) toimitusjohtajana.

Tasavallan presidentti myönsi Mikko Helanderille vuorineuvoksen nimen ja arvon vuonna 2017.

Ura
---

Helander valmistui konerakennuksen diplomi-insinööriksi Lappeenrannan teknillisestä korkeakoulusta vuonna 1985.

Työuransa Helander aloitti Valmetissa, jossa hän työskenteli projekti-insinöörinä ja Järvenpään tehtaan tuotantopäällikkönä vuosina 1984–1990. Valmetin palveluksesta Helander siirtyi Kasten Hövik Oy:hyn vuosiksi 1990–1993, jossa hän toimi teknisenä johtajana ja toimitusjohtajana. Tämän jälkeen Helander palasi Valmetille ja työskenteli Järvenpäässä projektiosaston päällikkönä 1993–1994, operatiivisen toiminnan johtajana Valmet Rotomecilla Italiassa 1994–1997, kalanterit-liiketoimintayksikön johtajana 1997–1999 ja Valmetin jalostuskonedivisioonan toimialajohtajana Britanniassa vuosina 1999–2003.

Valmetista Helander siirtyi metsäteollisuuteen. Hän toimi vuosina 2003–2006 Metsä Tissuen toimitusjohtajana. Vuonna 2006 hänet nimitettiin M-realin toimitusjohtajaksi. M-real oli Euroopan johtava hienopaperiyhtiö, joka oli ajautunut merkittäviin vaikeuksiin muun muassa suurten yrityskauppojen ja paperimarkkinan nopean heikkenemisen johdosta. Tehtyjen muutosten ansiosta M-realista tuli alansa johtava pakkauskartonkiyhtiö.  Yhtiö tunnetaan nykyisin nimellä Metsä Board.

Helander valittiin toukokuussa 2014 Keskon uudeksi pääjohtajaksi, ja tässä tehtävässä hän aloitti tammikuussa 2015.  Helanderin johdolla Kesko ja K-ryhmä on uudistunut merkittävästi luopumalla osasta aikaisempia liiketoimintojaan ja tekemällä merkittävän määrän yritysostoja. Kesko on strategiansa mukaan keskittynyt kolmeen ydinliiketoiminta-alueeseen: päivittäistavarakauppaan, rakentamisen ja talotekniikan kauppaan sekä autokauppaan. 2019 Kesko palkittiin viidettä kertaa peräkkäin maailman vastuullisimpana kaupan alan yrityksenä Global100 -listalla.

Helander nousi otsikoihin elokuussa 2020 puolustaessaan EK:n hallituksen varapuheenjohtajan roolissa markkinataloutta ja esittäessään huolensa Suomen valtion kasvavasta velanotosta. Helander varoitti puheessaan joutumisesta Kreikan tielle ja samalla kevensi viestiään lohduttamalla, että julkinen sektori on Suomessa vielä kuitenkin keveämpi kuin Pohjois-Koreassa. Sanomalehti Karjalainen kirjoitti, että Helanderin mukaan "sosialismi on viety Suomessa pidemmälle kuin missään muualla maailmassa Pohjois-Koreaa lukuun ottamatta. Keskon viestintä ja Helander itse täsmensivät lausuntoja jälkeen päin lehdissä ja sosiaalisessa mediassa.

Luottamustoimet
---------------

Suomen Metsäteollisuuden keskusliiton hallituksen jäsenenä Helander toimi 2007–2011 ja Saksan paperiteollisuuden keskusliiton hallituksen jäsenenä 2013–2014.

Kaupan Liiton hallituksen jäsenenä Helander on toiminut vuodesta 2015: vuosina 2018 ja 2019 hän toimi hallituksen puheenjohtajana , ja vuosina 2015 sekä 2021 ja 2022 varapuheenjohtajana. Elinkeinoelämän keskusliitto EK:n hallituksen jäsenenä Mikko Helander on toiminut vuodesta 2016 ja varapuheenjohtajana vuosina 2016 sekä 2019, 2020 ja 2021. Keskuskauppakamarin hallituksessa Helander toimi vuosina 2016-2020.

Keskinäinen Eläkevakuutusyhtiö Ilmarisen hallituksen jäsenenä Helander toimi vuodesta 2015 ja hallituksen puheenjohtajana vuodesta 2016. Helander luopui puheenjohtajan tehtävästä ja hallituksen jäsenyydestä 1.1.2020.

Helander valittiin Storan Enson hallitukseen 2019. Helander jättäytyi pois Stora Enson hallituksesta keväällä 2022.

Yksityiselämä
-------------

Helander on naimisissa ja hänellä on kaksi lasta.

Lähteet
-------

1. 1 2 3  Kuka: Mikko Helander *hs.fi*.  29.5.2014. Helsingin Sanomat. Viitattu 25.9.2014.
2. ↑  Keskon pääjohtaja Mikko Helanderista vuorineuvos *www.kesko.fi*.  Arkistoitu 30.11.2021. Viitattu 25.6.2019.
3. 1 2  Johtoryhmä: Mikko Helander Metsä Board. Viitattu 25.9.2014.
4. ↑  Ismo Virta: Kartonkitähti kasvaa Suomessa *Talouselämä*. Viitattu 30.7.2019.
5. ↑  Taloussanomat: M-realin ja Metsäliiton nimet muuttuvat *Ilta-Sanomat*.  9.2.2012. Viitattu 30.7.2019.
6. ↑  Kokkonen, Yrjö: Keskon johtoon Mikko Helander *Yle Uutiset*.  28.5.2014. Viitattu 28.5.2014.
7. ↑  Mikko Helander aloittaa Kesko Oyj:ssä 1.10.2014  19.9.2014. Kesko. Viitattu 25.9.2014. [vanhentunut linkki]
8. ↑  Keskon yhtiökokouksessa puhuttivat aktiivinen uudistuminen ja kasvustrategian eteneminen *www.kesko.fi*. Viitattu 25.6.2019.
9. ↑  Kesko lyhyesti *www.kesko.fi*. Viitattu 30.7.2019.
10. ↑  Suomalaisyritysten vastuullisuus maailman kärkeä – Kesko listattiin maailman vastuullisimmaksi kaupan alan yritykseksi *www.kesko.fi*. Viitattu 30.7.2019.
11. ↑  Keskon pääjohtaja Mikko Helander Joensuussa: "Suomi on Kreikan ja Pohjois-Korean tiellä" *Karjalainen*.  28.8.2020. Viitattu 8.11.2023.
12. ↑  Keskon pääjohtaja totesi puheessaan "Suomen olevan Pohjois-Korean tiellä" – selittää nyt kohulausuntoaan *Iltalehti*. Viitattu 4.9.2020.
13. ↑  Twitter *Twitter*. Viitattu 4.9.2020.
14. ↑  Hallitus *Kauppa.fi*. Viitattu 30.7.2019.
15. ↑  Mikko Helander Kaupan liiton hallituksen puheenjohtajaksi 2018 *Kauppa*.  6.11.2017. Viitattu 6.11.2023.
16. ↑  Mikko Helander jatkaa Kaupan liiton hallituksen puheenjohtajana *Kauppa*.  29.11.2018. Viitattu 6.11.2023.
17. ↑  Maarit Toivanen-Koivisto jatkaa Kaupan liiton puheenjohtajana - ePressi *www.epressi.com*.  5.11.2014. Viitattu 6.11.2023.
18. ↑  Harri Broman jatkaa Kaupan liiton hallituksen puheenjohtajana *Kauppa*.  5.11.2020. Viitattu 6.11.2023.
19. ↑  Hannu Krook Kaupan liiton hallituksen puheenjohtajaksi *Kauppa*.  11.11.2021. Viitattu 6.11.2023.
20. ↑  Matti Alahuhta jatkaa EK:n puheenjohtajana *Elinkeinoelämän keskusliitto*. Viitattu 25.6.2019.
21. ↑  EK:n hallituksen johtoon Pekka Lundmark ja varapuheenjohtajiksi Kari Jussi Aho ja Mikko Helander *Elinkeinoelämän keskusliitto*. Viitattu 6.11.2023.
22. ↑  EK:n hallituksen puheenjohtajana jatkaa Pekka Lundmark ja varapuheenjohtajina Kari Jussi Aho ja Mikko Helander *Elinkeinoelämän keskusliitto*. Viitattu 6.11.2023.
23. ↑  EK:n hallitus vuodelle 2021 *Elinkeinoelämän keskusliitto*. Viitattu 6.11.2023.
24. ↑  Uusia nimityksiä Keskuskauppakamarin hallitukseen *Kauppakamari*.  26.11.2015. Viitattu 25.6.2019. [vanhentunut linkki]
25. ↑  Mikko Helander Ilmarisen hallituksen puheenjohtajaksi *www.ilmarinen.fi*. Viitattu 25.6.2019.
26. ↑  Ilmarisen hallituksen kokoonpanoon muutoksia, puheenjohtaja vaihtuu *www.ilmarinen.fi*. Viitattu 1.11.2023.
27. ↑  Mikko Helander *www.storaenso.com*. Viitattu 30.7.2019.
28. ↑  Osakkeenomistajien nimitystoimikunnan ehdotukset Stora Enso Oyj:n varsinaiselle yhtiökokoukselle 2022 *www.storaenso.com*. Viitattu 1.11.2023.